หุ้นรร.ขาดทุนพันล.
หุ้นกลุ่มโรงแรมขาดทุนยับรวมกว่า 1,000 ล้านบาท ผลกระทบการชุมนุมทางการเมืองตามคาด บิ๊ก CENTEL มั่นใจไตรมาส 3 ดีขึ้น
20 ส.ค. 2554

หุ้นกลุ่มโรงแรมขาดทุนยับรวมกว่า 1,000 ล้านบาท ผลกระทบการชุมนุมทางการเมืองตามคาด บิ๊ก CENTEL มั่นใจไตรมาส 3 ดีขึ้น
 




ผู้ประกอบการธุรกิจโรงแรมจำนวน 9 บริษัท รายงานผลประกอบการไตรมาส 2 ปรากฏว่าทั้งหมด 8 บริษัท ประสบกับการขาดทุนรวมกว่า 1,107 ล้านบาท แย่ลง 922 ล้านบาท คิดเป็น 498% เทียบไตรมาสเดียวกันปีก่อน ซึ่งขาดทุน 185 ล้านบาท สาเหตุหลักมาจากปัญหาการเมืองช่วงเดือน พ.ค. 2553 
นายรณชิต มหัทธนาพฤทธิ์ รองประธานอาวุโส ฝ่ายการเงินและการบริหาร บริษัท โรงแรมเซ็นทรัล พลาซา (CENTEL) เปิดเผยว่า แนวโน้มผลดำเนินงานไตรมาส 3 มีทิศทางที่ดีขึ้นจากไตรมาส 2 แต่ไม่ถึงกับดีมาก หรือใกล้เคียงกับไตรมาส 3 ปีก่อน เนื่องจากปัญหาการเมืองเริ่มคลี่คลาย ประกอบกับปลายไตรมาส 3 เข้าไตรมาส 4 เป็นช่วงฤดูท่องเที่ยว (ไฮซีซัน) โดยเฉพาะโรงแรมที่เกาะสมุยช่วงเดือน ส.ค.ที่ผ่านมา มีนักท่องเที่ยวเข้าพักจำนวนมาก
สำหรับธุรกิจอาหาร 7 เดือนแรกดีต่อเนื่อง โดยเฉพาะเดือน ส.ค. เพียงครึ่งเดือนยอดขายเกินเป้า สะท้อนให้เห็นว่าผู้บริโภคมีกำลังซื้อสูง และหากรัฐบาลยกเลิก พ.ร.ก.ฉุกเฉิน จะส่งผลดีกับการท่องเที่ยวในอนาคต 
ขณะที่โรงแรมดุสิตธานี (DTC) ชี้แจงว่า ไตรมาส 2 มีรายได้รวม 580 ล้านบาท ลดลง 7% จากปีก่อน และขาดทุนเพิ่มขึ้น 66 ล้านบาท หรือ 74% จากช่วงเดียวกันปีก่อน มีสาเหตุหลักจากปัญหาการชุมนุมทางการเมือง ซึ่งโรงแรมดุสิตธานี และโรงแรมรอยัลปริ๊นเซส หลานหลวง อยู่ใกล้สถานที่ชุมนุม ส่งผลให้ลูกค้ายกเลิกห้องพักและห้องจัดเลี้ยง 
นักวิเคราะห์หลักทรัพย์ กล่าวว่า ทิศทางไตรมาส 3 ธุรกิจโรงแรมเริ่มฟื้นตัวดีขึ้นจากปัญหาการเมืองคลี่คลาย และการท่องเที่ยวเห็นสัญญาณการฟื้นตัว บางโรงแรมที่ปิดดำเนินการเริ่มเปิดให้บริการได้ตามปกตินอกจากนี้ คาดว่าไตรมาส 4 ซึ่งเข้าสู่ช่วงไฮซีซัน ธุรกิจโรงแรมและท่องเที่ยวจะได้รับผลดี ทำให้ผลดำเนินงานไตรมาส 3 และ 4 ฟื้นตัวได้